Annette Vilhelmsen

Annette Lilja Vilhelmsen (født 24. oktober 1959 i Svendborg) er en dansk politiker, der mellem 15. september 2011 og 18. juni 2015 har været medlem af Folketinget, valgt i Fyns Storkreds for SF - Socialistisk Folkeparti. 13. oktober 2012 valgtes hun ved en urafstemning blandt medlemmerne, som formand for SF, hvor hun afløste Villy Søvndal. Hun var fra den 16. oktober 2012 til 9. august 2013 erhvervs- og vækstminister, hvorefter hun blev afløst af Henrik Sass Larsen. Social-, børne- og integrationsminister fra 9. august 2013. Annette Vilhelmsen er i dag medlem af DGI's hovedbestyrelse og formand for bedømmelseskomitéen for Årets Landsby under Landdistrikternes Fællesråd.

Baggrund 
Annette Vilhelmsen blev født i Svendborg som datter af selvstændig montør Poul Lilja Petersen og medhjælpende hustru Mimi Petersen. Hun er uddannet kontorassistent fra Svendborg Andels Slagteri i 1979 og uddannet lærer fra Den frie Lærerskole i 1986. Hun har også en cand.pæd. i almen pædagogik fra Danmarks Lærerhøjskole i 2001. Fra 1983 til 1984 arbejdede hun som lærer på Kertemindeegnens Efterskole og fra 1986 til 1987 på Rantzauminde Efterskole. Endvidere har hun været lærer på Faaborgegnens Friskole – Enghaveskolen (1987-1991), VUC Svendborg (1991-1995), Spejderefterskolen (1995-1996) og senest på Seminariet for Kunst og Håndværk (1996-2001) i Kerteminde.

Vilhelmsen har også arbejdet som vidensmedarbejder på Ungdomspædagogisk Viden- og Udviklingscenter i Odense fra 2001 til 2005 og har været selvstændig pædagogisk konsulent i Kerteminde fra 2005 til 2009. Senest har hun været centerleder på Nationalt Videncenter for Frie Skoler i Ollerup fra 2009 til 2011.

Annette Vilhelmsen bor i Kerteminde på Fyn med sin mand, John Vilhelmsen. Ægteparret har to voksne sønner.

Politisk karriere 
Annette Vilhelmsen var fra 2001 til 2011 medlem af Kerteminde Byråd, i løbet af perioden blandt andet 2. viceborgmester og formand for børn- og skoleudvalget, arbejdsmarkedsudvalget og det lokale beskæftigelsesråd. Hun har også været medlem af økonomiudvalget og kulturudvalget samt medlem af løn- og personaleudvalget i Kommunernes Landsforening fra 2009 til 2011.

Hun har været kandidat for Socialistisk Folkeparti i Kertemindekredsen (2004-2006), Odense Vestkredsen (2006-2009) og Svendborgkredsen fra 2009. Hun har fra den 29. oktober til 19. december 2008 midlertidigt folketingsmedlem for Socialistisk Folkeparti i Fyns Storkreds (stedfortræder for Anne Baastrup) og igen fra 14. maj til 18. juni 2009 hvor hun var stedfortræder for Karsten Hønge.

Ved folketingsvalget 15. september 2011 blev hun valgt ind og har efterfølgende fået en række forskellige ordførerskaber – blandt andet som børneordfører, erhvervsordfører og socialordfører.

Kandidat som formand 
Den 7. september 2012 offentliggjorde SF's partiformand Villy Søvndal, at han ville trække sig tilbage som partiformand for partiet og den 12. september meldte sundhedsminister Astrid Krag sig som kandidat for posten. Vilhelmsen meldte sig også som kandidat for posten den 17. september.
Den 13. oktober 2012 blev hun valgt til formand for SF gennem urafstemning blandt SF's medlemmer ved et partikonvent i København. Annette Vilhelmsen fik 4.793 stemmer, svarende til 66% af stemmerne. Astrid Krag fik 2.472 stemmer, svarende til 34%. Stemmeprocenten var på 59,4%

Erhvervs- og vækstminister 
Den 16. oktober 2012 - tre dage efter valget som formand - blev Vilhemlsen udnævnt til ny Erhvervs- og vækstminister. Hun efterfulgte Ole Sohn, som få dage inden formandsvalget havde meddelt, at han ønskede at stoppe i politik.

Social-, børne- og integrationsminister 
Den 9. august 2013 blev hun udnævnt til ny Social-, børne- og integrationsminister. Hun efterfulgte Karen Hækkerup.

Sagen om Stemmer på Kanten 
Hendes særbehandling af et projekt, der søgte at øge socialt udsattes valgdeltagelse, skabte blæst i hendes tid som minister.
Annette Vilhelmsen havde givet 1 million kroner til Stemmer på Kanten, hvor Lisbeth Zornig Andersen var initiativtager og formand.
I sagen fejlinformerede Vilhelmsen Folketinget. Enhedslistens Finn Sørensen udtalte efter et samråd: "Men i mit hoved er det ikke blevet konstateret, at hun bevidst har givet urigtige oplysninger. Det er blevet konstateret, at der er blevet givet mangelfulde oplysninger".
Enhedslisten havde tidligere væltet Morten Bødskov som minister efter vildledning til Folketinget, men i sagen om Stemmer på Kanten valgte partiet at frede Vilhelmsen.

SF's udtræden af regeringen 

Annette Vilhelmsen trak den 30. januar 2014 Socialistisk Folkeparti ud af regeringen og trådte tilbage fra posten som partiformand.
Det skete efter sagen med DONG Energys salg til Goldman Sachs som havde skabt dyb splittelse i partiet og medført demonstrationer mod salget.

Mandag den 3. februar 2014 overdrog hun så Social-, Børne- og Integrationsministeriet til den radikale Manu Sareen.

Noter

Eksterne henvisninger 

 

Tidligere folketingsmedlemmer fra SF
Folketingsmedlemmer i 2010'erne
Personer fra Svendborg
Kommunalbestyrelsesmedlemmer fra SF
Lærere fra Danmark
Foreningsformænd fra Danmark
Erhvervsministre fra Danmark
Socialministre fra Danmark
Ministre for børn fra Danmark
Integrationsministre fra Danmark
Danske ministre fra Socialistisk Folkeparti
Personer i Kraks Blå Bog